Uneori dorința primarilor sau șefilor de instituții publice de a rămâne în istorie printr-un act de mecenat dă rezultate monstruoase, absurde sau chiar ridicole. Este concluzia la care au ajuns specialiștii Direcției Județene de Cultură Timiș după ce au observat apariția mai multor monumente „de artă” în diverse localități din județ.

La rândul ei, Dana Stancovici, consilier pe probleme de patrimoniu mobil în cadrul direcției a declarat că există cazuri în care primarii cer acordul instituției după amplasarea monumentelor pe domeniul public, fără a însoți cererea de vreun proiect.

Atunci când sunt anunțați din timp, cei de la Direcția de Cultură pot interveni. Este și cazul unei cruci de beton învelită în autocolant, înaltă cât un bloc de cinci etaje, ce se dorea a fi instalată în fața Spitalului Județean. Evident, cei de la direcție au spus „Nu”.

„La Timișoara am avut o solicitare foarte interesantă, să se amplaseze o cruce de beton de 16 metri în fața Spitalului Județean. Evident, am spus nu, moment în care sigur că am nemulțumit multă lume care dorea o cruce de beton în fața spitalului. Betonul era cu ceva autocolant. O cruce de 16 metri nu poți s-o amplasezi fără să fii văzut (…) Solicitarea a venit din partea Spitalului Județean, acum câteva luni. Asta e problema, că majoritatea monumentelor de for public care ne sunt solicitate sau nu nu mai sunt lucrări de artă. Sunt kitsch-uri, sunt semne făcute industrial”, a mai spus Predescu.